ועדת הכלכלה, כנסת 17, פרוטוקול מספר 496, 2008-02-18 10:30

ישראל חסון: איזה קריטריונים?

רננה שחר: משיטים, ניסיון ימי וכולי.

לאה ורון: אבל אם לא מצוינים הקריטריונים אז במה הם צריכים לעמוד?

רננה שחר: אבל זה כתוב.

רננה שחר: כתוב שהממונה על הנמלים- -

לאה ורון: אז חבר הכנסת וילן שואל מהם הקריטריונים והיכן זה כתוב.

אבשלום וילן: יש תקנות?

אבשלום וילן: יש הסדרים?

אבשלום וילן: אומרים לי שפה אין קריטריונים.

אבשלום וילן: כלומר, מישהו שאין לו שום ניסיון ימי, והוא במקרה חבר של המנהל שמחליט, הוא יכול להיות מנהל מעגנה.

רננה שחר: אנחנו מאוד נשתדל למנוע את זה, זה לא קרה עד היום.

אבשלום וילן: - - - לי יש תקנות מוסדרות – מכרז או משהו בדומה.

רננה שחר: הם לא עובדים שלנו.

אריה רונה: זה לא עניינינו, אלא עניינן של החברות העירוניות שממנות.

אריה רונה: ענייני הוא לקבל את השם, לשוחח עם האדם, לראות את כישוריו המקצועיים.

אריה רונה: מעבר לזה, לא ענייני.

ישראל חסון: יש פה באיזשהו מקום תתרי דסתרי.

ישראל חסון: אתם בעצם אומרים שאנחנו נותנים הרבה מאוד סמכויות לידם כשאין בעצם שום קריטריונים בתהליך הבחירה שלו.

ישראל חסון: חבר הכנסת וילן אומר שהוא רוצה לדעת שזה מסודר, זה מוכרח להיות מסודר.

ישראל חסון: את רוצה לתת לו סמכויות – תגידי לנו איך אנחנו בודקים את הדבר הזה, למי נותנים את הסמכות הזאת.

ישראל חסון: אני גם טוען את הטענה שלי שאני לא מוכן לתת לבן אדם סמכויות כל עוד הן לא מתוחמות ושומרות על הזכויות שלי להיות דייג מחר.

ישראל חסון: הדבר הזה לא קיים כאן.

אריה רונה: ההגדרה עונה על זה פחות או יותר.

אריה רונה: בדף הראשון זה מטופל בצורה די טובה.

ניר ימין: יושב ראש הוועדה רוצה לוודא מהן אמות המידה שהממונה על הנמלים קובע, כפי שקבוע בהגדרה.

ניר ימין: כי ההגדרה קובעת שמי שהשר מינהו הוא בעל הכשרה וידע.

אריה רונה: אני מתייחס לנושאים המקצועיים, אני לא מתייחס לנושאים האחרים שאתם רומזים עליהם.

ישראל חסון: לכן יש שתי טענות כאן; הטענה הראשונה היא באשר לאמות המידה, שעל פיהן אתה בוחר או ממליץ- -

אריה רונה: כתוב פה.

ישראל חסון: בסדר, הבנתי.

ישראל חסון: הסעיף השני הוא מרחב הפעולה של מנהל המעגנה בבואו לאשר או לא לאשר.

אריה רונה: יכולים לשפר את הסעיף לפעם הבאה ולענות לבקשה שלך.

גיורא קדר: חבר הכנסת חסון, ברשותך.

גיורא קדר: אנחנו כאן בצורה כזאת או אחרת מייצגים את אלה שמשתמשים במרינה.

גיורא קדר: רק כדי שקולנו יישמע בנושא הדיג אני אומר שלערב מרינות תיירותיות או מרינה של נופש עם נמלי דיג, זה דבר שאסור לעשותו.

ישראל חסון: אבל ההגדרה פה מתחמת.

גיורא קדר: אנחנו חושבים שאסור לתת למנהל המעגנה – בשום צורה שהיא – כדי למנוע בדיוק את מה שאמר קודם חבר הכנסת וילן, מצבים שבו זה שיצעק יותר חזק או שיהיה לו הכוח במועצת העיר להיכנס.

גיורא קדר: צריך להפריד בין הדברים בצורה חד-משמעית.

גיורא קדר: יש נמלי דיג ויש מרינות.

גיורא קדר: צריך להפריד בין הדברים כדי למנוע מצב שמנהלי מרינות יערבו מין בשאינו מינו.

גיורא קדר: לא מפעילים משחטת עופות במלון – אם אפשר לקחת את הסיטואציה הזאת כך.

גיורא קדר: דיג זה דבר מכובד ולגיטימי, ויש נמלים של דיג, ויש מרינות.

גיורא קדר: בכל מקום בעולם שתכננו את זה מראש לא ערבבו את הדברים.

קריאה: כל נמלי הדיג משמשים היום מרינות.

גיורא קדר: יש אילוצים היסטוריים.

גיורא קדר: נמל יפו היה קודם כול נמל דיג, אחר-כך החליטו להקצות מקום למרינה- -

קריאה: אז זה בסדר שם.

גיורא קדר: אז זה בסדר.

גיורא קדר: אבל לטעמי, הדברים צריכים להיות מוגדרים בצורה חד-ערכית.

אורי שרון: אני מוועד דייגי יפו.

אורי שרון: אני לא מבין מה אני שומע כאן.

אורי שרון: יכול להיות שאני מתפרץ בגדול מדי, אבל זה מה שאני מרגיש, וזה מה שאני חושב, וזה מה שאני אגיד.

אורי שרון: אני מאוד מתפלא שמשרד ממשלתי במדינת ישראל, כמו משרד הספנות, מוציא תקנה כזאת; כי אני הייתי מצפה ממנו שיוציא תקנה אחרת – תקנה שמקצה בכל מרינה שטח לדייגים גם במרינה שתחויב בבנייתה וגם במרינות הקיימות.

אורי שרון: זה קשור למה שכבר נאמר בעצם ישותנו.

אורי שרון: האיכר חורש כאן את האדמה – לאן הגענו עם הדבר הזה?

אורי שרון: ככה חונכנו, וככה חינכנו את הילדים.

אורי שרון: אם הגענו לרמה כזאת שאנחנו מסוגלים להגדיר פריקות דגים כמפגע תברואתי, אז אני לא יודע – בעצם הישות שלנו – אני מגמגם אותה כי אני נרגש מזה, ואני לא מבין בעצם לאן אנחנו נופלים.

אורי שרון: אם הגענו למצב כזה שאותו איכר חורש את האדמה, זה המעמד שלו במדינת ישראל, לדעתי, זה דורש "רגע חושבים" נוסף, אולי אתנחתא, כי אני מצפה בפורום הזה שמשרד הספנות יעשה אותה אתנחתא, את אותו "רגע חושבים", ויוציא תקנה הפוכה לתקנה שמנסים להעביר או לתקנות שכאלה.

יצחק זיו: אני שמח ממה שאמרת, ואני תומך בכל מילה שנאמרה כאן.

יצחק זיו: לא יכול להיות שהמדינה תיתן פה שטח סגור לקיבוץ, ולא יהיה דיג; שם תיתן למושב שטח סגור – סליחה, החופש הוא של כל העם, לא יכול להיות דבר כזה.

יצחק זיו: היום מרינה פתאום הופכת להיות שטח פרטי; מחר יבנו שם בתי מלון במקום המרינה.

יצחק זיו: לא יכול להיות דבר כזה.

יצחק זיו: החוף הוא של המדינה, וכל מי שרוצה לדוג, ידוג ולא יסגרו שום שטח, לא מרינה ולא קיבוץ.

יצחק זיו: "אסור לדוג שם" – עד לאן הגענו?

יצחק זיו: לא יכול להיות דבר כזה.

יצחק זיו: אני חוזר ואומר: זה דבר חמור מאוד שסוגרים היום שטחים כי היום זה מנהל המרינה – גיורא – שאני מאוד מעריך אותו, אבל לא יכול להיות שהמרינה היא שטח פרטי.

יצחק זיו: זה שטח של המדינה.

יצחק זיו: תגידו שתיתנו אישור לקבוצה מסוימת, וכל אחד יהיה פתאום דייג וייכנס – על זה צריך לדון.

יצחק זיו: אבל לא יכול להיות שיסגרו שום מקום במדינה בפני דיג חופשי?

קריאה: בנו את זה ככה.

יצחק זיו: סליחה.

יצחק זיו: מה שנעשה, נעשה לא טוב, צריך לתקן את הדברים האלה.

קריאה: מי יתקן?

ישראל חסון: מי יתקן?

קריאה: כן, מי יתקן את זה, על חשבון מי יתקנו את זה?

ישראל חסון: את מה?

קריאה: לתקן את המעגנות האלה ולבנות אותן לדיג.

קריאה: אין שום צורך.

אמיר צינדר: יש צורך.

אמיר צינדר: המעגנה בהרצליה לא בנויה לספינות דיג.

אמיר צינדר: - - - אדמות פרטיות לאדמות ציבוריות - -

קריאה: ציבוריות של המדינה.

אמיר צינדר: בסדר, של המדינה, אבל המרינה לא יכולה להגיד לבן אדם פרטי שהיא רוצה לשים שם ספינת דיג.

אורי שרון: שיכשירו שטח לכך, על זה אנחנו מדברים, וזה יצא ממשרד הספנות.

אמיר צינדר: נתנו את זה כבר לאנשים, זה כבר בתב"ע.

אמיר צינדר: אני לא יכול לשנות את זה היום.

יצחק זיו: לא בטוח, אם זה שייך למשרד הספנות ושייך למדינה, אפשר לשנות הכול.

אורי שרון: זה לא שייך למשרד הספנות.

ישראל חסון: סליחה, רבותיי.

ישראל חסון: אנחנו מבינים שמה שהוא פרטי אי-אפשר לכפות, אבל יש פה טענה.

ישראל חסון: אני מאוד מבין את מה שאמר מר קדר, ואני רוצה לשאול אותו היום בתור אחד שלא טייל הרבה בעולם, אבל יצא לו להסתובב- -

לאה ורון: מר קדר מייצג בדיון חברות ביטוח.

גיורא קדר: מה לעשות, הוא גם שט.

ישראל חסון: מר קדר, אני מוכרח להודות שאחד האתרים שחביבים עליי מדי פעם הם המרינות; לטייל במקום פריקת הדגים ולקנות דגים טריים.

ישראל חסון: זה נעשה בצורה אסתטית בכללים של שמירה על אסתטיקה, וזה עובד.

ישראל חסון: אולי אתה יכול לעדן קצת את ההתייחסות שלך ולהגיד שצריך לקבוע כללים שיאפשרו גם חיים וגם הימצאות של דבר כזה.

אורי שרון: כל התיירות מבוססת על האטרקציה הזאת שראו שם, וזה נמצא שם.

גיורא קדר: אני אומר את זה במידה רבה של ביטחון כי כבר ניהלתי את המרינה הראשונה ונתקלתי בבעיות האלה מתחילתן.

גיורא קדר: באף מקום בעולם לא מערבים בבניית מרינות מתחילתן גם נמלי דיג.

ישראל חסון: סליחה, ביוון- -

גיורא קדר: כל המרינות ביוון שנבנו כמרינות תיירותיות: קלמאקי, אלימוס, זאה-מרינה - -

ישראל חסון: מה המרחק של נמל הדיג שהיה קיים מראש, מהן?

קריאות: צמוד.

גיורא קדר: ממש לא נכון.

גיורא קדר: 20-10 קילומטר.

גיורא קדר: לא מערבבים מין בשאינו מינו.

גיורא קדר: לא עושים משחטת עופות בכיכר מדינה בתל-אביב.

אורי שרון: הדוגמה הזאת ממש צורמת.

אורי שרון: זה בדיוק העניין של ההתייחסות.

אורי שרון: על זה אנחנו מדברים.

ישראל חסון: לדעתי, מיצינו כאן את העמדות של שני הצדדים.

ישראל חסון: נתקדם הלאה.

בלה שיק: אני מזכירת ארגון הדייגים.

בלה שיק: מנהלי המרינות כאן אמרו שמתחילת בניית המרינות הן לא הותאמו לעגינה או לפריקה של דגים.

בלה שיק: קודם כול, הדבר הזה נעשה תוך התעלמות מוחלטת מוועדת היגוי של משרד התחבורה ב-95'.

בלה שיק: אותה ועדה המליצה להקצות בכל מרינה 5% משטחי עגינה לספינות דיג וגם לפני שנתיים פעלה ועדת שבח ששר החקלאות ישראל כץ מינה, שגם היא המליצה לנצל את המקומות הריקים במרינות לצורך עגינת ספינות דיג.

בלה שיק: אני מדגישה שיש כאן שני דברים ושתי פעילויות: ראשית, מדובר על כניסה לצורך פריקת דגים ושנים – עגינה קבועה.

בלה שיק: פעילות של פריקת דגים לא מהווה שום מפגע.

בלה שיק: עובדה שביפו, בקישון ובעכו – מקומות שבמקורם היו מעגנות דיג – היאכטות וכלי השיט הם אלה שהתנחלו במקומות האלה.

בלה שיק: שם זה לא מהווה מפגע בטיחותי, וככה זה לא עלול להוות שום מפגע במקומות אחרים.

מורדי חבר: אלה נמלים שמלכתחילה היו בהם תשתיות של דיג.

מורדי חבר: זה נכון, אני מנהל את מעגנת הקישון שהיא מעגנה מעורבת גם של יאכטות וגם של דיג.

מורדי חבר: כ-35% מהתפוסה במעגן הקישון זה דיג.

מורדי חבר: אני מחווה את דעתי המקצועית בעניין בלי להיכנס לוויכוח, אבל הדיג בהיקפים שאנחנו מדברים עליהם, צריך מתקנים ותשתיות, שאולי אין למרינות אחרות שאני לא כל-כך מכיר.

מורדי חבר: במעגן הדיג יש תשתיות מיוחדות לנושא הדיג – רכבים, קירור ופריקה כי מדובר במזון שמתקלקל מאוד, ואם אין מתקנים לקרר אותו אז יש בעיה בריאותית קשה מאוד.

מורדי חבר: אבל בקישון וביפו אני יודע שיש תשתיות לכל הדיג.

בלה שיק: אין בכוונתנו להפוך את המרינות למעגנות דיג, אבל מרינות בהחלט יכולות לשמש גם לפריקת דגים וגם לעגינה של כלים, אולי יותר קטנים.

בלה שיק: עובדה שגופים מקצועיים כאלה ואחרים המליצו על כך.

בלה שיק: העוול שנעשה עכשיו בכך שמנהלי מרינות לא מאפשרים כניסה של כלי דיג לצורך פריקה, זה עוול ונזקים לספינות הדיג, והתקנות האלה באות לשרש את זה.

ישראל חסון: מאחר שבעוד כמה דקות אנחנו צריכים לסגור את הדיון הזה, אני מציע לכם את ההצעה הבאה: מדובר בסופו של דבר על שתי תפיסות עולם לשימושים: ההצעה של משרד התחבורה היא להשאיר סמכות מסוימת.

ישראל חסון: אני מבקש מכם שתבחנו היטב את ניסוח הסמכות הזאת שיאפשר- -

אורן סונין: כבוד היושב ראש, זה נעשה כבר.

אורן סונין: בוועדה הקודמת שכנענו את אנשי הוועדה שנעשה פה אי צדק מסוג של אפליה לצורך פרנסה; בתום הישיבה הקודמת נשלחנו משרד החקלאות ומשרד התחבורה לעשות בדיוק מה שאתה אומר עכשיו.

אורן סונין: זה נעשה, ויש לי כבר ניסוח בשביל להציע.

אורן סונין: כל מה שאתה אומר כרגע ומנחה אותנו לעשות, נעשה זה מכבר, ואני יכול במעמד הפגישה הזאת להציע לכם ניסוח לדיון והצבעה.

ניר ימין: היושב ראש ביקש שתגיעו להסכמות בתוך משרדי הממשלה.

אורן סונין: אז אני אומר שברגע שלא מגיעים להסכמות - - -

ישראל חסון: אתם במצב שלא הגעתם להסכמה?

אורן סונין: כרגע אין הסכמה.

אריה רונה: אין הסכמה לתהליך גורף של הקצאת אחוזים מסוימים לכל מעגנה- -

אורן סונין: זה לא תהליך גורף, יש פה ניסוח שמכסה את כל החששות.

אריה רונה: אדוני תן לי לסיים את דבריי.

אורן סונין: יש פה ניסוח שמכסה את כל החששות.

אריה רונה: אנחנו מוכנים לנסח את הסעיף הזה כך שנקבע קריטריונים כדי לתת אפשרות לאותן מעגנות שרוצות בכך, לא שהממשלה תורה על אחוזים מסוימים בכל מקום.

ישראל חסון: לא.

ישראל חסון: אם אנחנו מגיעים למצב של מעגנות שרוצות בכך, אז אתה פותח פה את הדיון מחדש, ואז אנחנו נצטרך לקבוע שהמעגנות ירצו בכך.

ישראל חסון: גם את זה אפשר להחליט פה, שהמעגנות ירצו בכך.

אורן סונין: זה בדיוק מה שנעשה.

ישראל חסון: אפשר להעלות את זה לדיון ולהחליט מהר, אבל אני מציע לכם שתשבו ותדאגו לכך שקודם כול המעגנות ירצו ושנית – סליחה, תן לי, אני מציע לך.

ישראל חסון: אתה רוצה שזה יעבור לפתחנו, אז זה יעבור לפתחנו לטוב ולרע.

גיורא קדר: אחת הבעיות הגדולות ביותר בתקנות שאנחנו מחזיקים ביד היא שהדברים האלה נעשו בלי שתהיה התייחסות לאנשים שהם רוב הדיירים באותם מקומות.

ישראל חסון: אני מיטיב להבין את הדבר הזה.

ישראל חסון: אתה מקבל משאב ממלכתי וציבורי; אין אלטרנטיבות רבות אחרות לאנשים שמתפרנסים מהעיסוק הזה- -

גיורא קדר: אין לנו בעיה, לא זאת הנקודה.

הלל רשף: אין היום אף סירת דיג שאין לה מקום עגינה.

קריאה: יש.

ישראל חסון: סליחה, מנהל המרינה באשקלון.

ישראל חסון: אין היום כי אתה מנהל המרינה.

ישראל חסון: מחר מר קדר יהיה מנהל המרינה, אז יש לו בעיה, לפי הסמכויות שאני נותן לך.

ישראל חסון: אני צריך למנוע את זה.

ישראל חסון: גם כאן שני הצדדים פה נאחזים בפינות שאפשר לצאת מהן.

ישראל חסון: אני אמליץ ליושב ראש הוועדה, ולא יעזור כלום – אני אומר לכל אלה שתומכים בקו של מר קדר ורוצים לחתוך את זה בצורה דיכוטומית – זה לא יעבור כאן.

ישראל חסון: אני מסתכן ואומר שזה לא יעבור פה.

ישראל חסון: אני מציע לכם למצוא את אותו ניסוח בפשרה, כי אם לא אנחנו נגיד מה התיחום של זה.

גיורא קדר: אנחנו מבקשים רק דבר אחד- -

ישראל חסון: מי זה "אנחנו"?

ישראל חסון: את מי אתה מייצג מלבד את הסירה שלך?

גיורא קדר: אני חבר הנהלת פורום השיט הישראלי, ואנחנו- -

ישראל חסון: מי זה "אנחנו", יש לכם החלטה בעניין?

גיורא קדר: בוודאי.

גיורא קדר: יש החלטה של פורום השיט שהיא עמותה של אנשים שמשלמים את אותו כסף כדי שהעסק הזה יעבוד.

ישראל חסון: בסדר גמור.

גיורא קדר: לכן אני חושב- -

אורן סונין: זה בדיוק העניין, אלה אנשים בעלי הון שדוחקים החוצה את האנשים שהם פחות.

קריאה: איזה הון, זה לא הון.

גיורא קדר: לא זורקים אף אחד החוצה.

אורן סונין: ועוד איך זורקים.

גיורא קדר: אני מבקש בקשה אחת: שלא יהיה מצב שבו שני משרדי ממשלה יישבו ביניהם ויגיעו להחלטות בלי שהוועדה תמליץ לפניהם לשמוע את קולם של אותם אנשים- -

ישראל חסון: אנחנו כאן במצב של טחינת מים, תסלחו לי.

ישראל חסון: העמדות מאוד ברורות; אני מציע לשני משרדי הממשלה להגיע לפה אפילו עם שני נוסחים אם זה לא מוסכם.

ישראל חסון: אבל בדיון הבא אנחנו נשב על שני הניסוחים האלה ונגיד את דברנו.

גיורא קדר: אני רק מבקש שקולנו יישמע.

אורן סונין: קולך נשמע כל הזמן, אתה משמיע מה שאתה רוצה.

ישראל חסון: אני אסכם את עמדתך.

ישראל חסון: אתה אומר שבמקום שאתה עוגן במרינה תיירותית לא יהיה דייג.

ישראל חסון: יש לך עוד משהו להוסיף לזה?

ישראל חסון: או שאני לא מבין?

גיורא קדר: אתה מבין מצוין.

ישראל חסון: יש לך עוד מרחב גמישות לטענה הזאת?

ישראל חסון: אין לך.

ישראל חסון: או-קיי, אז ברור.

ישראל חסון: אז מה יש להזמין אותך?

גיורא קדר: אם מנסים להגיע לנוסחים של פשרה- -

ישראל חסון: אם יש מקום לפשרה, אז בבקשה, בדיון הזה זה מה שאנחנו מנסים להגיע אליו.

ישראל חסון: כשאתה נאחז בפינה שלך, טיעוניך נסתתמו ברגע זה כי עמדתך ברורה.

ישראל חסון: אם יש פשרה שאתה מוכן להגיע אליה, אז בבקשה תציע אותה, כי זה מה שאנחנו מנסים, ואתם מביעים עמדה מאוד נוקשה.

ישראל חסון: אני מסתכן ואומר לך, העמדה שלכם לא תעבור את הוועדה.

ישראל חסון: אז כדאי שתחשוב באלו תנאים אתה יודע לחיות ונותן לאחרים לחיות.

לאה ורון: כדאי שתשקלו את הנושא הזה מחדש בפורום השיט.

הלל רשף: אני מבקש להזמין את הוועדה – או לפחות נציגות שלה – אליי למרינה.

הלל רשף: אנחנו מרינה שכן מתנהלת בה פעילות של דיג וגם של יאכטות.

הלל רשף: אני מבקש שתבואו לסיור של חצי שעה כדי שתראו במו-עיניכם לפני שאתם מקבלים החלטה.

מורדי חבר: אתם גם מוזמנים למעגן הדיג קישון שהוא השני בגודל התפוסה שלו בארץ – 400 כלי שיט מעורבים של דייגים ושל יאכטות פרטיות- -

ישראל חסון: אני מאוד מצטער לאכזב אתכם.

ישראל חסון: אני גר בטבעון, ומדי פעם כשעוד לא הייתי בכנסת, הייתי נוהג לקום בבוקר וללכת לקנות במעגן הדיג, אז אני יודע על מה אתה מדבר.

ישראל חסון: לצערי הרב, יש לי כמה חברים שעוגנים באשקלון, ומדי פעם הזמינו אותי, אז באתי והשקפתי, לא עליתי על הסירה.

ישראל חסון: שימו את הפיקנטריה הזאת בצד, היא לא רלוונטית.

ישראל חסון: יש פה דיון מאוד מהותי בעיניי.

ישראל חסון: יש כאן עמדה של פורום המשיטים, ויש פה הצורך הזה.

ישראל חסון: אנחנו ננסה למצוא את השילוב ביניהם ואת התנאים המתאימים לכך.

ישראל חסון: אני מציע לשני המשרדים לבוא לכאן עם נוסח מוסכם.

ישראל חסון: אם לא מצליחים תבואו לכאן עם נוסח שונה, ואנחנו נכריע.

אורי שרון: אנחנו מבקשים מהוועדה שלא תשכח את המהות, כי כאן העניין.

רוני זיסו: שלנו זה האיזון.

דן לבנה: צריך להכיר את המצב האמיתי; נמלי הדיג היום מפוזרים גיאוגרפית שנותנת מענה.

דן לבנה: זה לא מצב כמו שחבר הכנסת הנכבד אמר.

דן לבנה: יש לנו נמל דיג בעכו, יש נמל דיג בחיפה, יש נמל דיג ביפו, ויש רציף דייגים לספינות גדולות באשדוד- -

בלה שיק: אתם לא נותנים לספינות צפוניות להיכנס לשם.

דן לבנה: אני לא הפרעתי לך לדבר, אז תני לי לסיים.

ישראל חסון: אדוני, לפי דעתי, אתה מחמיץ משום שהדיון פה הוא לא על התשתית, הוא דיון על הסמכות.

קריאות: ברור.

ישראל חסון: בהיבט הזה אם אתה מבקש ממני לתת סמכות למנהל מעגנה לאפשר כניסה או לא לאפשר כניסה לפי שיקול דעת כזה או אחר, אם הנחת המוצא שלו היא כמו של מר קדר, אני את זה כבר לא מוכן לתת לו.

ישראל חסון: ואם אתה תגיד לי, על סמך מה הוא יחליט למי הוא נותן או לא נותן – בסדר, נדבר על זה.

אריה רונה: נעשה נוסח לישיבה הבאה.

ישראל חסון: תודה רבה, הישיבה נעולה.